Bogotol

Bogotol () om Venäman lidn, lidnümbrik da järed raudtestancii Krasnojarskan randan suvipäivlaskmas. Se om Bogotolan rajonan administrativine keskuz, ei mülu rajonha, om lidnaks randan alištusenke.

 Istorii 
Sibirin traktan Bogotol'skai-stancii oli olmas 18. voz'sadan kahtendes polespäi. Se om nügüd'-ki kuti erine Bogotol-külä (Čuliman oiktal randal). Külän (ende aulan) nimi libui hakasan kelen Паға тол-sanoišpäi «löcuiden äjüz» legendan mödhe. Bogotol-lidnan aluz om pandud vl 1893 žiloks Bogotol'skai-raudtestancijanno holitamha Transsibad. Žilo sai lidnan statusad vl 1911.

Bogotolan ižandusen päedheotandad oma sidodud raudten radonke (depod, vagonoiden kohenduztegim). Mugažo söndtavaroiden pästand sijaližes torhudespäi i instrumentan lukkolsepoiden da montažnikoiden täht tehmine oma lidnas.

 Geografijan andmused 
Transsib-raudte läbitab lidnad. Bogotol sijadase mecstepin zonas, 290 m ü.m.t. keskmäižel korktusel. Reljef om kukhikaz. Matkad lidnan keskusespäi Čulim-jogehesai (Obin oiged ližajogi) om kuz' kilometrad suvhe, röunaspäi — kaks' kilometrad suvhe.

Matkad Krasnojarskhasai om 252 km päivnouzmha. Lähembaine järed lidn om Ačinsk seičemekümnes kilometras päivnouzmha «Sibir'»-avtotedme (R255). Avtote mäneb lidnan i Bogotol-külän keskes, Čuliman oiktal randpolel.

 Tobmuz 
Bogotol om lidnümbrikon üks'jäižeks eländpunktaks.

Lidnümbrikon tobmuden pämez' om sen Administracijan pämez'. Edeline lidnan pämez' om Andrei Artibäkin (eloku 2015 — kül'mku 2017). Lidnümbrikon Deputatoiden nevondkundan ezimez' om Aleksandr Räbčonok vn 2017 keväz'kuspäi. Edeližed nevondkundan ezimehed oma Vladimir Konovalov (reduku 2015 — keväz'ku 2017), Andrei Artibäkin (radoi vn 2015 redukuhusai).

 Eläjad 
Vn 2010 Venäman rahvahanlugemižen mödhe lidnan eläjiden lugu oli 21 051 ristitud, vn 2021 — 18 206 ristitud. Kaik 20 245 ristitud elihe lidnas vl 2017. Kaikiš suremb lidnan ristitišt oli 30 874 eläjad vl 1959 i 30 100 eläjad vl 1975.

Ortodoksižen hristanuskondan kaks' jumalanpertidBogitolan pühäpertid sobory.ru-saital.  oma sätud lidnas: ph. Mikulai-čudonsädajan (uz', om letud vll 1988−1991) i ph. Aleksandr Nevalaižen (om sauvomas vspäi 2010).

 Openduz 
Lapsiden opendusen aluzkundad oma kuz' nomeruidud päivkodid (nomer 7..12), viž keskškolad (nomerad 2..6), lapsiden sädamižen pert', čomamahtoiden škol, sportškol.

Bogotolan transportan tehnikumBogotolan transportan tehnikuman sait (b-tt.ru).  om lidnan professionaližen opendusen aluzkundaks.

 Galerei 

 Homaičendad 

 Irdkosketused 
 Lidnan tobmuden sait (bogotolcity.gosuslugi.ru). 

Kategorii:Venäman lidnad
Kategorii:Eländpunktad kirjamišton mödhe
Kategorii:Krasnojarskan randan lidnad
Kategorii:Krasnojarskan randan lidnümbrikod
*